
21 ตุลาคม 2569โตโยต้า ผนึกกำลัง SCGC และ บางจากฯ สานต่อโครงการ 
“Mobility Upcycling รถเปลี่ยนโลก ปีที่ 2” ขับเคลื่อนการจัดการขยะรีไซเคิล
และพลังงานสะอาด สู่เป้าหมายความเป็นกลางทางคาร์บอน






บริษัท โตโยต้า มอเตอร์ ประเทศไทย จำกัด ร่วมกับ บริษัท เอสซีจี เคมิคอลส์ จำกัด (มหาชน) 
หรือ SCGC และบริษัท บางจาก คอร์ปอเรชั่น จำกัด (มหาชน) ลงนามบันทึกข้อตกลงความร่วมมือโครงการ
“Mobility Upcycling รถเปลี่ยนโลก ปีที่ 2” สานต่อความร่วมมือในการยกระดับการบริหารจัดการขยะรีไซเคิลและน้ำมันปรุงอาหารใช้ (Used Cooking Oil: UCO) อย่างครบวงจร ตั้งแต่การรวบรวมและคัดแยก ไปจนถึงการนำกลับมาใช้ประโยชน์และสร้างมูลค่าเพิ่ม พร้อมส่งเสริมเศรษฐกิจหมุนเวียน (Circular Economy) และลดการปล่อยก๊าซเรือนกระจก ณ ศูนย์การเรียนรู้โตโยต้าเมืองสีเขียว อยุธยา เมื่อวันที่ 21 ตุลาคม 2569 ที่ผ่านมา
โครงการ “Toyota Mobility Upcycling รถเปลี่ยนโลก ปีที่ 2” มุ่งยกระดับศูนย์การเรียนรู้โตโยต้าเมืองสีเขียว อยุธยา สู่ต้นแบบศูนย์กลางการจัดการขยะรีไซเคิลระดับชุมชน (Recycling Hub) โดยเชื่อมโยงการรวบรวมขยะรีไซเคิล
และน้ำมันปรุงอาหารใช้แล้วจากชุมชน อาคารพักอาศัย ร้านอาหาร และเครือข่ายกลุ่มเป้าหมาย (Clusters) ผ่านยานพาหนะสัญจร เพื่อนำทรัพยากรเข้าสู่กระบวนการจัดการและใช้ประโยชน์อย่างเหมาะสม ควบคู่กับการขยายเครือข่ายความร่วมมือไปยังชุมชนทั่วประเทศ เพื่อส่งเสริมการจัดการขยะอย่างยั่งยืนและการใช้ทรัพยากรอย่างคุ้มค่าในระดับชุมชน โดยในปีที่ 2 
ตั้งเป้าขยายเครือข่ายให้ครอบคลุม 15 จังหวัด พร้อมรวบรวมขยะรีไซเคิลและน้ำมันปรุงอาหารใช้แล้วรวม 15 ตัน 
ความร่วมมือครั้งนี้ เป็นการผสานความเชี่ยวชาญของทั้ง 3 องค์กร เพื่อร่วมกันขับเคลื่อนการบริหารจัดการทรัพยากรอย่างครบวงจร ตั้งแต่การรวบรวม คัดแยก และขนส่ง ไปจนถึงการนำกลับมาใช้ประโยชน์และสร้างมูลค่าเพิ่ม 
โดยแต่ละองค์กรมีบทบาทสำคัญ ดังนี้
บริษัท โตโยต้า มอเตอร์ ประเทศไทย จำกัด สนับสนุนรถกระบะสีเขียว (Mobility Upcycling) เพื่อใช้ในการเผยแพร่องค์ความรู้ เป็นยานพาหนะหลักในการรวบรวมและขนส่งขยะรีไซเคิลและน้ำมันปรุงอาหารใช้แล้วจากเครือข่ายชุมชน รวมถึงสนับสนุนของรางวัลจากวัสดุ Upcycled นอกจากนี้ ยังพัฒนาระบบดิจิทัลเพื่อสนับสนุนการดำเนินงาน ได้แก่ 
LINE Official Account, Web Application และ Data Monitoring Dashboard สำหรับติดตามปริมาณขยะ คำนวณปริมาณการลดการปล่อยก๊าซคาร์บอนไดออกไซด์ (CO₂) และบริหารระบบคะแนนสะสมแลกรางวัล ควบคู่กับการส่งเสริมและดูแลเครือข่ายชุมชนด้านสิ่งแวดล้อมให้เติบโตอย่างยั่งยืน
บริษัท เอสซีจี เคมิคอลส์ จำกัด (มหาชน) หรือ SCGC สนับสนุนองค์ความรู้ เทคโนโลยี และมาตรฐานการคัดแยกขยะรีไซเคิลประเภทต่าง ๆ อาทิ พลาสติก กระดาษ แก้ว อะลูมิเนียม และโลหะ พร้อมรับมอบขยะรีไซเคิล
ที่รวบรวมได้จาก Mobility Upcycling เพื่อนำเข้าสู่กระบวนการรีไซเคิลและสร้างมูลค่าเพิ่มให้กับทรัพยากรตามหลักเศรษฐกิจหมุนเวียน (Circular Economy)
บริษัท บางจาก คอร์ปอเรชั่น จำกัด (มหาชน) สนับสนุนองค์ความรู้เรื่องการจัดเก็บน้ำมันปรุงอาหาร
ใช้แล้ว (UCO) ตั้งแต่ระดับครัวเรือนจนถึงร้านอาหาร เพื่อรวบรวมไปผลิตเป็นน้ำมันเชื้อเพลิงอากาศยานยั่งยืน (Sustainable Aviation Fuel: SAF) ซึ่งเป็นแนวทางหนึ่งในการพัฒนาพลังงานคาร์บอนต่ำและส่งเสริมการใช้ทรัพยากรอย่างมีประสิทธิภาพในอุตสาหกรรมการบิน
การผนึกกำลังของทุกภาคส่วนในครั้งนี้ มุ่งส่งเสริมการคัดแยกขยะตั้งแต่ต้นทางและนำทรัพยากรกลับมาใช้ประโยชน์อย่างคุ้มค่า ควบคู่กับการสร้างความตระหนักรู้และปรับเปลี่ยนพฤติกรรมด้านสิ่งแวดล้อม เพื่อขับเคลื่อนเศรษฐกิจหมุนเวียน ลดผลกระทบต่อสิ่งแวดล้อม และร่วมผลักดันประเทศไทยสู่เป้าหมายความเป็นกลางทางคาร์บอนอย่างยั่งยืน ภายใต้แนวคิด “เปลี่ยนเพื่อสิ่งที่รัก(ษ์)” ที่ชวนทุกคนเริ่มต้นจากการเปลี่ยนพฤติกรรมเล็ก ๆ ในชีวิตประจำวัน ให้เป็นพลังในการดูแลสิ่งแวดล้อมและส่งต่อโลกที่น่าอยู่ให้คนรุ่นต่อไป


